钦定古今图书集成/明伦汇编/官常典/第251卷 > 《宰辅年表序》宋·史
## 钦定古今图书集成/明伦汇编/官常典/第251卷 > 《宰辅年表序》宋·史

《宋宰辅年表》，前九朝始建隆庚申，终靖康丙午，凡一
百六十七年，居相位者七十二人，位执政者二百三
十八人。后七朝始建炎丁未，终德祐丙子，凡一百四
十九年，居相位者六十一人，位执政者二百四十四
人。叙古曰：“古之史法，主于编年，至司马迁作《史记》，始
易以新意。然国家世祚，人事岁月，散于纪传，世家先”
后始终，遽难考见，此表之不可无，而编年不容于尽
变也。厥后班固《汉史》乃曰：“百官公卿表先叙官名、职
秩、印绶等，然后书年以表其姓名。”欧阳修《唐史》又专
以宰相名篇，意必有所在矣。宋自太祖至钦宗，旧史
虽以三朝、两朝、四朝各自为编，而年表未有成书。神
宗时，常命陈绎检阅二府除罢官职事，因为《拜罢录》。
元丰间，司马光尝叙兴以来百官公卿沿革除拜，作
年表，上之史馆。自时而后，曾巩、谭世𪟝、蔡幼学、李焘
诸人皆尝续为之。然表文简严，世罕知好，故多沦落
无传。今纂修《宋史》，故一以《实录》为据，旁搜博采，纪传
以为是表。其间所书宰辅官职、勋爵、馆殿职名，间有
不同者，官制沿革，有时而易也。然中书位次既止于
参知政事，而枢府职序，自同知、副使而下，虽签书、同
签书亦与焉者，皆执政也，故不得而略焉。夫人臣之
用舍，关于世道之污隆，千载而下，将使览者即表之
年，观纪及传之事，此登载之不容于不谨也。表之所
书，虽无褒贬是非于其间，然岁月昭于上，姓名著于
下，则不惟其人之贤佞邪正可指而议，而当时任用之专否、政治之得失，皆可得而见矣。后之览者，其必
有所劝也夫！其亦有所戒也夫！